In deşert se tulbură tot muritorul! 

In deşert se tulbură tot muritorul! 

Vino, creştine, să cântăm viersul de psalm al alăutei lui David şi împreună cu el să facem 
cunoscută nimicnicia celor omeneşti: „In deşert se tulbură tot muritorul". 

Se tulbură, dar la sfârşit va pieri. Se tulbură, dar mai înainte de a se aşeza este înghiţit. Ca focui 
se aprinde, dar ca trestia se preface în cenuşă. Ca vârtejul de vânt se înalţă, dar ca praful piere. 
Ca flacăra focului se aprinde, dar ca fumul se împrăştie. Ca floarea se împodobeşte, dar ca iarba 
se usucă. Ca norul se răspândeşte, dar ca picătura de ploaie se împuţinează. 

Se tulbură, dar prin pofta fără de saţ putreziciune agoniseşte. Se tulbură, dar se duce fără să ia 
ceva din agoniseala zbuciumului său. 

Ale lui tulburările, ale altora bucuriile. Ale lui ostenelile, ale altora avuţiile. Ale lui grijile, ale 
altora veseliile. Ale lui scârbele, ale altora desfătările. Ale lui blestemurile, ale altora îngrijirile. 
Ale lui răpirile, ale altora plăcerile. Pentru el suspinul, pentru altul îmbelşugarea. Pentru el 
lacrimile, pentru alţii banii. El ca în iad se chinuie, alţii se desfătează cu bogăţiile lui şi cântă. 

Cu adevărat, „în deşert se tulbură tot muritorul". 

Ce este omul? împrumut cu dobândă vremelnică a vieţii: datorie fără amânare a morţii; fiară 
neîmblânzită prin voia ei; către sieşi îşi dă învăţătură; iscusinţă la răutăţi, dibăcie la nedreptate; 
grăbnicie la strângere de avuţii; nesaţiu la lăcomie; destoinicie la necredinţă; duh mândru; tină 
obraznică; cenuşă răzvrătitoare; praf îngâmfat; văpaie cu uşurinţă de potolit; lemn lesne 
putrezitor; iarbă care se usucă degrabă; fire care cu lesniciune piere. Astăzi în bogăţie, mâine în 
mormânt. 

Astăzi îmbrăcat cu profir, iar mâine dus la mormânt. Astăzi în multe avuţii, iar mâine în coşciug. 
Astăzi cu cei ce-1 linguşesc, iar mâine cu viermii. Astăzi este, iar mâine nu mai este. Astăzi se 
mândreşte, iar peste puţin se tânguie. Nesuferit când este fericit şi nemângâiat in nenorociri. Nu 
se cunoaşte pe sine, dar cercetează pe cele peste puterile lui. Nu ştie cele de faţă, dar cugetă la 
cele viitoare. Prin fire muritor, dar cu firea lui cea semeaţă se socoate că-i veşnic. Supus la tot 



felul de boli, locaş lesne de străbătut de orice fel de patimă, locuinţă bine primitoare a oricărei 
supărări. 

Câte am spus şi totuşi n-am găsit nimic mai potrivit decât cuvintele profetice, care spun: „ In 
deşert se tulbură tot muritorul". 

Nu se aseamănă oare, creştine, viaţa omului cu marea? Nu suntem oare mai tulburaţi pe uscat 
decât pe mare? Nu ne izbim unii de alţii mai puternic decât ne izbesc valurile mării? Oare nu ne 
învârtim încoace şi încolo ca în întunecimea mării? Unul ia celuilalt ogorul, altul răpeşte 
vecinului slugile. Unul se judecă cu megieşul său pentru apă, altul se luptă pentru aer cu cei din 
jurul său. Unii se ceartă pentru măsurarea pământului, alţii se măcelăresc pentru zidirea caselor. 
Unul nu se satură de dobânzi, altul stăruie să ia şi capitalul. Săracul se chinuie, bogatul se 
tulbură. Cel care n-are se blesteamă că n-are, iar cel care are, vicleneşte. Ocârmuitorul este 
pizmuit; puternicul este urât; conducătorul trădat. Războaiele vin unele după altele. Zavistiile se 
ţin lanţ. Pofta nesăţioasă stăpâneşte cu tiranie. Lăcomia împilează, minciuna se înalţă cu mii de 
laude, credinţa unuia în altul a pierit, adevărul a părăsit pământul, iar prietenia ţine până la 
sfârşitul mesei. 

Pământul nu mai poate să rabde atâtea răutăţi, care au pângărit până şi văzduhul. Din pricina 
banilor, viaţa a ajuns de nesuferit. Din pricina banilor am vândut stihiile cele libere: drumurile se 
vămuiesc, pământul se împarte, apele se stăpânesc, aerul se cumpără. 

Bogaţii se topesc de grijă, datornicii se vestejesc de grija datoriilor, hrăpăreţii tulbură lumea, 
iubitorii de arginţi îşi pierd timpul pe judecătorii; negustorii neguţătoresc nenorocirile şi nevoile 
oamenilor, defăimătorii vând minciuna. 

Minţindu-ne unii pe alţii, am desfiinţat jurămintele celelatte şi ştim să ne jurăm numai pe 
Dumnezeu. 

Pentru aceasta proorocul, văzând pe oameni înghesuiţi spre rele, socoteşte nenorocită viaţa 
noastră şi spune: „în deşert se tulbură tot muritorul". 

- Dar oare, proorocule, numai omul se tulbură? învinuieşti numai făptura cea cuvântătoare? 

- N-am găsit, răspunde proorocul, pe nici unul dintre dobitoace sau dintre stihii că se tulbură. Se 
tulbură apele, dar se potolesc iarăşi. Se cutremură pământul, dar se întăreşte din nou. Se mişcă 
vânturile, dar se liniştesc iarăşi. Se tulbură orice fiară, dar, dacă se satură, se potoleşte. Se înalţă 
şi para focului, dar, dacă ard lemnele ce se găsesc acolo, se stinge. Omul însă, care se tulbură din 
pricina banilor, niciodată nu se potoleşte. I-a luat pe aceia, dar priveşte la ceilalţi, a pus stăpânire 
şi pe aceia, dar a şi deschis ochii pentru alţii. Se nevoieşte să facă din o sută două şi se sileşte să 
grămădească lângă aceştia tot pe atâţia. Nu încetează niciodată de a grămădi până va fi grămădit 
şi sfârşitul lui. Chinuit de setea iubirii de argint, ajunge mai galben decât aurul. Toate a aceastea 
din pricina bogăţiei, mama a toată răutatea, duşmanul în frânării, vrăjmaşul castităţii, tainicul 
tâlhar a toată virtutea. 



Dar pentru ce învinuiesc bogăţia şi nu învinuiesc pe cei care o au? însăşi bogăţia este nedreptăţită 
de bogaţi, căci o leagă şi o ţin în lanţuri. Mi se pare că bogăţia zice bogatului: 

- Pentru ce, iubitorule de avuţii, mă înlănţui, pentru ce mă strângi de jur împrejur ca pe un ocnaş? 
Pentru ce mă îmbrăţişezi şi mă săruţi ca pe un prieten, dar mă legi ca pe un făcător de rele, trimis 
din minele de aur în mâinile tale? Dacă voieşti să dormi mai uşor decât în vise, lasă-mă să fiu 
fericită în mâinile săracilor! Bogatul însă răspunde: 

- Bogăţia o adun pentru copii, ca să nu ajungă moştenitorii sărăciei! 

Bogatul îşi închipuie totul cu de-amănuntul! Nu ştie cele prezente, dar se îngrijeşte de cele 
viitoare. Nu cunoaşte nevoile sale, dar se îngrijeşte de copii. Nu ştie când moare, dar se sfătuieşte 
cu privire la moştenitori. Nebune, spune-mi mai întâi sfârşitul tău şi apoi asigură existenţa 
copiilor tai! Spune-mi mai întâi ce se petrece azi şi apoi te voi crede şi despre cele ce se vor 
petrece mâine! Pentru ce te înşeli pe tine însuţi şi după moarte? Pentru ce voieşti să fii mort şi 
batjocorit? Pentru ce hotărăşti tu ceea ce trebuie să facă Dumnezeu? Pentru ce legiueşti tu 
purtarea de grijă a lui Dumnezeu? N-ai nici o legătură cu cele ce vor veni după tine. Nu poţi fi şi 
mort şi chivernisitorul celor vii şi judecător dintre morţi, drămăluind ceea ce se cuvine fiecăruia. 
Pentru ce te trudeşti în deşert, bogatule, şi aduni la bogăţiile tale cele ce se cuvin săracilor? 
Pentru ce te mânii când ţi se cere din bunurile lor, ca şi cum ai da din ale tale? Săracii nu cer 
bunurile tale, ci pe ale lor; cer bunurile încredinţate ţie pentru ei şi nu pe acelea care s-au născut 
o dată cu tine. 

Dă ce ai luat şi dobândeşte folosul din datul tău, pentru că ţi s-a făgăduit să dai, nu să iei. Să-ţi fie 
de ajuns că Dumnezeu îţi întinde dreapta Sa prin sărac! 

Cel care plouă din cer îţi cere un bănuţ. 

Cel care tună şi fulgeră îti spune-"Miluieşte-Mâ!". 

Cel care îmbracă cerul cu nori îţi cere o haină. Ajungă-ţi că săracii se roagă de tine ca de 
Dumnezeu! 

Ai milă, miluieşte ca să fii miluit! Dar tu nu voieşti să-ţi ridici nici genele. Te roagă şi nu te 
îndupleci. Dă-le cele ale lor înainte de a veni ziua socotelilor. Dă-le cele ale lor! Vei primi nu 
după mult timp tot ce dai! 

Dumnezeu este tată săracilor. Dă-le cele ale lor şi ia de la Tatăl lor lipsa de grijă. Care este 
aceasta? "întrucât aţi făcut unuia dintre aceşti fraţi ai mei mai mici mie aţi făcut" (Matei XXV, 
40). Cel care miluieşte pe sărac nu numai că şterge zapisul păcatelor, dar capătă şi mărturisirea ce 
spune: "Cine miluieşte pe sărac, împrumută pe Dumnezeu" (Proverbe XIX, 17). 

Sa dăm deci milostenia împrumut lui Dumnezeu, ca să primim de la El ca răsplată iubirea Sa de 
oameni. Ce cuvânt preaînţelept! "Cel ce miluieşte pe sărac, împrumută pe Dumnezeu!". Pentru 
ce n-a spus: Cel ce miluieşte pe sărac, dă lui Dumnezeu, ci: "împrumută pe Dumnezeu?". Sfânta 
Scriptură cunoaşte lăcomia noastră. A băgat de seamă că pofta noastră nesăţioasă spre lăcomie 



caută înmulţirea averii. De aceea n-a spus: Cine miluieşte pe sărac, dă lui Dumnezeu, ca să nu 
socoteşti numai că Dumnezeu îţi dă înapoi numai ceea ce ai dat, ci a spus: "Cine miluieşte pe 
sărac, împrumută pe Dumnezeu ", ca să plece spre milostenie pe iubitorul de câştig la auzul 
cuvântului "împrumut". 

Cum vrei deci să ai pe Dumnezeu: judecător sau datornic? Datornicul poartă respect celui care 1- 
a împrumutat. Judecătorul însă nu se ruşinează de cel chemat la judecată. 

Dumnezeu spune bogatului: 

- Dă celui sărac! Dacă n-ai încredere că-ţi va da înapoi din pricina sărăciei lui, ai încredere în 
Mine din pricina bogăţiei Mele. 

- Dar ce câştig dacă Te împrumut prin sărac? îi răspunde bogatul. 

- Iţi dau însutit şi viaţa veşnică. 

- Că o să mi le dai pe acestea cândva,cer să facem o învoială, pentru că voiesc să-mi întăresc 
contractul. Spune-mi timpul când ai să-mi plăteşti! Hotărăşte-mi sorocul plăţii! 

Ascultă acum, cu luare aminte când şi unde îţi va plăti datoria Cel care S-a împrumutat prin cei 
săraci. 

Când va sta Fiul Omului pe tronul slavei Lui, va pune în dreapta Lui oile, iar la 
stânga caprele. Şi va zice celor din dreapta: 

- " Veniţi, binecuvântaţii Părintelui Meu, de moşteniţi împărăţia cea gătită vouă de la 
întemeierea lumii". 

- Pentru ce? 

-„Am flămânzit şi M-aţi ospătat; am însetat şi Mi-aţi dat de am băut; eram gol şi M-aţi îmbrăcat; 
în închisoare am fost şi aţi venit la Mine ". 

Iar cei care au slujit bine la timp potrivit, care s-au uitat şi Ia nevoile săracilor, dar şi la vrednicia 
celui împrumutat, vor spune; 

- "Doamne, când Te-am văzut flămând şi Te-am ospătat sau însetat şi Ţi-am dat de ai băut, Ţie 
în Care toţi ne punem nădejdea? Sau când Te-am văzut într-o lipsă atât de mare? Când am făcut 
acestea?" 

- " întrucât", va răspunde Dumnezeu, "aţi făcut unuia dintre aceştia prea mici, Mie Mi-aţifăcut". 
Nu este adevărat deci cuvântul ca "Cine miluieşte pe sărac, împrumută pe Dumnezeu ? ". 



Şi după cum celor din dreapta le-a dăruit împărăţia cerurilor pentru iubirea lor de oameni, tot 
astfel şi celor din stânga le hotărăşte chinurile veşnice pentru neomenia lor: 

- "Duceţi-vă de la Mine, blestemaţilor, în întunericul cel mai din afară, care este gătit diavolului 
şi îngerilor lui" (Matei XXV, 34-4 1). 

Dumnezeu n-a spus: Pentru că aţi fost desfrânaţi, pentru că aţi săvârşit adulter, pentru ca aţi făcut 
mărturie mincinoasă, cu toate că şi acestea sunt rele, dar mai puţin rele decât neomenia şi 
nemilostenia. 

- Pentru ce, Doamne, nu pomeneşti şi de celelalte rele? 

- Pentru că nu judec păcatul, ci neomenia. Nu osândesc pe cei care au păcătuit, ci pe cei care nu 
s-au pocăit. Pentru neomenia voastră vă osândesc, căci, deşi aţi avut un leac atât de mare, 
milostenia, totuşi v-aţi lipsit de o binefacere atât de mare. Mustru aşadar neomenia voastră, ca 
rădăcină a toată răutatea şi necredinţa. Laud iubirea de oameni, ca rădăcină a tuturor virtuţilor. Pe 
unii îi osândesc în focul cel veşnic, altora le dau împărăţia cerurilor. Amin. 

